CELEX: 32021D1775
Language: ro
Date: 2021-10-05 00:00:00
Title: Decizia de punere în aplicare (UE) 2021/1775 a Consiliului din 5 octombrie 2021 de modificare a Deciziei de punere în aplicare (UE) 2018/789 de autorizare a Ungariei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

11.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 360/110
               
            
         DECIZIA DE PUNERE ÎN APLICARE (UE) 2021/1775 A CONSILIULUI
         din 5 octombrie 2021
         de modificare a Deciziei de punere în aplicare (UE) 2018/789 de autorizare a Ungariei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     Articolul 193 din Directiva 2006/112/CE prevede că orice persoană impozabilă care efectuează o livrare de bunuri sau o prestare de servicii impozabilă are în general obligația de a plăti taxa pe valoarea adăugată (TVA) către autoritățile fiscale.
                  
               
                     (2)
                  
                  
                     Decizia de punere în aplicare (UE) 2018/789 a Consiliului (2) a autorizat Ungaria să introducă o măsură de derogare de la articolul 193 din Directiva 2006/112/CE cu privire la persoana care are obligația de a plăti TVA în cazul în care anumite livrări sunt efectuate de o persoană impozabilă aflată în proces de lichidare sau vizată de orice alte proceduri care îi stabilesc în mod legal insolvabilitatea (denumită în continuare „măsura specială”).
                  
               
                     (3)
                  
                  
                     Prin scrisoarea înregistrată de Comisie la 18 februarie 2021, Ungaria a prezentat Comisiei o cerere de prelungire a autorizării de aplicare a măsurii speciale până la 31 decembrie 2026 (denumită în continuare „cererea”). Ungaria a prezentat împreună cu cererea un raport, incluzând o reexaminare a măsurii speciale.
                  
               
                     (4)
                  
                  
                     În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea Ungariei celorlalte state membre, prin scrisori datate 7 aprilie 2021. Printr-o scrisoare din 8 aprilie 2021, Comisia a informat Ungaria că dispune de toate informațiile necesare pentru a analiza cererea.
                  
               
                     (5)
                  
                  
                     Ungaria argumentează că, deseori, persoanele impozabile aflate în proces de lichidare sau care sunt supuse unei proceduri de insolvență nu plătesc TVA-ul datorat autorităților fiscale. În același timp, cumpărătorul, fiind o persoană impozabilă cu drept de deducere, poate totuși să deducă TVA-ul datorat, producându-se astfel un efect negativ asupra bugetului și finanțându-se lichidarea. Ungaria a înregistrat și cazuri de fraudă în care societăți aflate în proces de lichidare au emis facturi fictive către societăți active, reducându-și în mare măsură taxele de plătit, fără nicio garanție că emitentul va plăti TVA-ul datorat.
                  
               
                     (6)
                  
                  
                     Articolul 199 alineatul (1) litera (g) din Directiva 2006/112/CE permite statelor membre să prevadă că persoana care are obligația de a plăti TVA este persoana impozabilă către care se face livrarea unui bun imobil vândut de un debitor împotriva căruia s-a pronunțat o hotărâre în cadrul unei proceduri de vânzare silită (denumit în continuare „mecanismul de taxare inversă”). Măsura specială permite Ungariei să extindă aplicarea mecanismului de taxare inversă la alte livrări efectuate de persoane impozabile supuse unei proceduri de insolvență, și anume livrarea de bunuri de capital și livrarea de alte bunuri și prestarea de servicii cu o valoare normală de piață de peste 100 000 HUF.
                  
               
                     (7)
                  
                  
                     Pe baza informațiilor furnizate de Ungaria, aplicarea mecanismului de taxare inversă acestor tipuri de tranzacții a fost eficace în simplificarea colectării taxelor și în prevenirea evaziunii fiscale. Implementarea măsurii speciale a limitat pierderile pentru veniturile publice și a generat venituri bugetare suplimentare. Mai mult, efectele economice ale pandemiei de COVID-19 ar putea conduce la o creștere bruscă a numărului de lichidări în viitorul apropiat, evidențiind necesitatea prelungirii măsurii speciale.
                  
               
                     (8)
                  
                  
                     Derogarea solicitată ar trebui să fie limitată în timp, dar și să ofere administrației fiscale suficient timp, înainte ca măsura specială să expire, pentru a introduce alte măsuri convenționale prin care să abordeze problema respectivă și să reducă pierderile pentru bugetul public, în special cele legate de practicile frauduloase, făcând astfel ca o nouă prelungire a măsurii speciale să fie redundantă. O derogare care permite utilizarea mecanismului de taxare inversă este acordată numai în mod excepțional pentru anumite domenii unde se observă fraude și constituie un mijloc de ultimă instanță. Prin urmare, autorizarea ar trebui prelungită numai până la 31 decembrie 2024.
                  
               
                     (9)
                  
                  
                     Măsura specială nu va avea un impact negativ asupra resurselor proprii ale Uniunii provenite din TVA.
                  
               
                     (10)
                  
                  
                     Prin urmare, Decizia de punere în aplicare (UE) 2018/789 ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            La articolul 2 din Decizia de punere în aplicare (UE) 2018/789, al doilea paragraf se înlocuiește cu următorul text:
            
               „Prezenta decizie expiră la 31 decembrie 2024.”
            
         
         
            Articolul 2
            Prezenta decizie produce efecte de la data notificării.
         
         
            Articolul 3
            Prezenta decizie se adresează Ungariei.
         
         
            Adoptată la Luxemburg, 5 octombrie 2021.
            
               
                  Pentru Consiliu
               
               
                  Președintele
               
               A. ŠIRCELJ
            
         
         
            (1)  JO L 347, 11.12.2006, p. 1.
         
            (2)  Decizia de punere în aplicare (UE) 2018/789 a Consiliului din 25 mai 2018 de autorizare a Ungariei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată (JO L 134, 31.5.2018, p. 10).